**ELŐTERJESZTÉS**

**Szombathely Megyei Jogú Város Közgyűlésének 2021. novemberi ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**I. Eltérő üzleti évet alkalmazó gazdasági társaságok éves beszámolójának elfogadása**

A Szombathelyi Sportközpont és Sportiskola Nonprofit Kft., valamint a FALCO KC Szombathely Kft. – a Közgyűlés 156/2018.(VI.25.), valamint 157/2018. (VI.25.) Kgy. sz. határozata alapján – 2018. július 1. napjától eltérő üzleti év alkalmazását vezette be, amely szerint az üzleti év a számvitelről szóló 2000. évi C. törvény 11. §-ában meghatározottak alapján a naptári évtől eltérően július 1-től június 30-ig terjedő időszak. Emiatt a 2020. július 1. – 2021. június 30. között időszakra vonatkozóan a társaságok a számvitelről szóló 2000. évi C. törvény 153. és 154. §-ában foglalt, az éves beszámolókra vonatkozó letétbe helyezési és közzétételi kötelezettségüknek az adott üzleti év mérlegforduló napját követő ötödik hónap utolsó napjáig, azaz 2021. november 30-ig kötelesek eleget tenni.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont al) alpontja, valamint (2) bekezdés a) pont al) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a társaság beszámolójának elfogadásának kérdésében a Közgyűlés jogosult dönteni.

*1./ Szombathelyi Sportközpont és Sportiskola Nonprofit Kft. (1. sz. melléklet)*

A társaság egyik fő feladata az Önkormányzat tulajdonában lévő sportlétesítmények üzemeltetése, működtetése, karbantartása és lehetőségeihez mérten fejlesztése. Három fő kategóriába sorolható a feladatainak köre: sportlétesítményekkel kapcsolatos, sportszakmai jellegű, illetve sportiskolai feladatok. A Kft. önkormányzati támogatásból és saját bevételeiből fedezte kiadásait. A társaságnak a beszámolási időszakban nem volt tagi kölcsöne. A Szombathelyi Sportközpont és Sportiskola Nonprofit Kft. a 2020/2021. üzleti évi működéséhez Szombathely Megyei Jogú Város Önkormányzatától (100 %-os tulajdonos) 349.031 eFt támogatást kapott.

A Kft. a 2020/2021. évi üzleti éve során összesen 607.927 eFt bevételt számolt el. A közhasznú tevékenység bevétele 586.757 eFt, a vállalkozási tevékenység árbevétele 21.170 eFt volt.

A társaság a 2020/2021. évi üzleti évben 504.876 eFt ráfordítást számolt el. A ráfordítások összegéből 219.952 eFt személyi jellegű ráfordítás, 245.312 eFt anyagjellegű ráfordítás, 36.659 eFt értékcsökkenési leírás, 2.591 eFt egyéb ráfordítás, 362 eFt pénzügyi műveletek ráfordításai.

Összességében a társaság mérlegfőösszege 2020/2021. évi üzleti évre vonatkozóan 540.761 eFt, adózott eredménye pedig 102.799 eFt (az előző évi eredménye – 25.889 eFt veszteség volt).

A felügyelőbizottság a társaság 2020/2021. évi beszámolóját elfogadta.

*2./ FALCO KC Szombathely Kft. (2. sz. melléklet)*

A társaság – 35.296 eFt üzemi tevékenység eredménnyel és – 39.342 eFt adózott eredménnyel, veszteséggel zárta a 2020/2021-es üzleti évet, amely időszak alatt 69.843 eFt értékesítésből származó nettó bevételt és 481.756 eFt egyéb bevételt realizált.

A ráfordítások összetétele a 2020/2021-es üzleti évben:

Anyagjellegű ráfordítások 365.691 eFt

Személyi jellegű ráfordítások 218.293 eFt

Értékcsökkenési leírás 680 eFt

Egyéb ráfordítások 2.231 eFt

Pénzügyi műveletek ráfordításai 3.073 eFt

Összességében a társaság mérlegfőösszege a 2020/2021-es üzleti évre vonatkozóan 225.441 eFt, adózott eredménye pedig – 39.342 eFt.

A FALCO KC Szombathely Kft. saját tőkéje a 2020/2021-es üzleti év veszteségének hatására ismét negatív lett. A Polgári Törvénykönyvről szóló 2013. évi V. törvény 3:133. § (2) bekezdése értelmében, ha egymást követő két üzleti évben a társaság saját tőkéje nem éri el az adott társasági formára kötelezően előírt jegyzett tőkét, és a tagok a második év beszámolójának elfogadásától számított három hónapon belül a szükséges saját tőke biztosításáról nem gondoskodnak, e határidő lejártát követő hatvan napon belül a gazdasági társaság köteles elhatározni átalakulását. Átalakulás helyett a gazdasági társaság a jogutód nélküli megszűnést vagy az egyesülést is választhatja.

Fentiek alapján tehát az Önkormányzatnak, mint kizárólagos tulajdonosnak határozni kell különösen a pótbefizetés előírásáról, vagy a törzstőke más módon való biztosításáról, illetve a törzstőke leszállításáról, mindezek hiányában a társaságnak más társasággá történő átalakulásáról, illetve jogutód nélküli megszűnéséről. A határozatokat legkésőbb három hónapon belül végre kell hajtani.

Javaslom, hogy Szombathely Megyei Jogú Város Önkormányzata 2021. évi költségvetési rendeletében, a társaság részére támogatás jogcímén biztosított 385.000.000,- Ft-ból 39.342 eFt pótbefizetés jogcímén kerüljön elszámolásra. A pótbefizetés teljes összege szükséges a keletkezett veszteség pótlásához, hogy a társaság saját tőkéje a Ptk.-ban meghatározott minimum összeggel (3.000.000 Ft-tal) megegyezzen. Tekintettel arra, hogy a veszteségpótlás összege a költségvetési rendeletben biztosított támogatásból kerülne fedezésre, így szükséges a Kft.-vel kötött támogatási szerződést módosítani.

A felügyelőbizottság a társaság 2020/2021. évi beszámolóját elfogadta.

**II. Eltérő üzleti évet alkalmazó gazdasági társaságok 2021/2022. évi üzleti tervének elfogadása**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont am) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy az üzleti terv elfogadása kérdésében a Közgyűlés jogosult dönteni.

*1./ Szombathelyi Sportközpont és Sportiskola Nonprofit Kft. (3. sz. melléklet)*

Jelen előterjesztés a 2021. július 1. - 2022. június 30. napja közötti üzleti év üzleti tervének elfogadására vonatkozik. A társaság üzleti terve az előterjesztés melléklete.

Az elkészített üzleti terv az Önkormányzat korábbi szándékának - amely szerint a jövőben a társaság tárgyévre vonatkozóan legfeljebb 250 millió Ft önkormányzati feladatellátási támogatás mellett működjön – megfelelően tartalmazza 2021. és 2022. évre vonatkozóan ezt a támogatást.

Az üzleti tervben szereplő önkormányzati támogatási összegek a 2021. évi elfogadott költségvetési rendelettel, valamint az az alapján kötött támogatási megállapodásokkal összhangban vannak, amelyet az alábbi táblázat szemléltet:

|  |  |  |  |
| --- | --- | --- | --- |
| **2021. évi** költségvetési évet érintő támogatás  (a költségvetési rendeletben szereplő, megállapodásokkal alátámasztott, illetve kifizetett költségek) | | **2022. évi** költségvetési évet érintő támogatás  (a költségvetési rendeletbe tervezett költségek) | |
| **271.297.000 Ft**  ebből  (250.000.000 Ft feladat-ellátási támogatás  3.000.000 Ft szabadidősport támogatás  8.797.000 Ft diáksport  6.000.000 Ft úszásoktatás  3.500.000 Ft Sportkarácsony) | | **268.500.000 Ft**  ebből  (250.000.000 Ft feladat-ellátási támogatás  3.000.000 Ft szabadidősport támogatás  6.000.000 Ft diáksport  6.000.000 Ft úszásoktatás  3.500.000 Ft Sportkarácsony) | |
| 2020/2021. üzleti év II. félév  2021.01.01.-2021.06.30. | 2021/2022. üzleti év I. félév  2021.07.01.-2021.12.31. | 2021/2022. üzleti év II. félév  2022.01.01.-2022.06.30. | 2022/2023. üzleti év I. félév  2022.07.01.-2022.12.31. |
| **125.918.307 Ft** | **145.378.693 Ft** | **134.000.000 Ft** | **134.500.000 Ft** |

Az üzleti tervbe beépített TAO támogatás összege a röplabda és a kosárlabda szakosztály esetében 132,5 mFt, ami csak a konkrét pénzösszeg begyűjtésével realizálódik. A Sportiskola működése a két látvány-csapatsportág esetében csak abban az esetben elképzelhető, ha a TAO források biztosítottak. A látvány csapatsportok TAO elszámolását a Vasi Orchidea Bt. végezte 2021. augusztus 15.-ig, azonban könyvelési, kommunikációs és a napi adminisztratív feladatok ellátása szempontjából hatékonyabbnak bizonyul belső munkatárs alkalmazása, így a jövőben a Kft. ezt az irányvonalat követi.

A Kft. 2021/2022. évi tervében 568 mFt összköltséget tervez. A társaság a PRENOR Kft.-vel együtt végzi a Sportliget karbantartását. A PRENOR Kft. ennek során megállapította, hogy a Sportligetben kb. 14 mFt értékben kellene növénypótlást végezni, amire 2021-ben nem lesz anyagi forrás, csak vélhetően a következő üzleti évben.

A Sugár úti Sportcentrum használatához kapcsolódóan az üzleti terv az elmúlt évek gyakorlatát vette figyelembe. Eszerint a mellékelt táblázatban szereplő sportszervezetek az ott meghatározott, rendelkezésre álló óraszám keretéig használhatják a létesítményt. Az önkormányzat a kft. részére biztosítja a létesítmény használatához kapcsolódó költségeket a feladat-ellátási támogatásba beépítve, a társaság pedig külön bérleti szerződést köt az önkormányzat által kijelölt sportszervezetekkel.

A 2021/2022. üzleti évben a társaság minimális, 410 eFt összegű eredménnyel számol.

A társaság felügyelőbizottsága az üzleti tervet elfogadta.

*2./ FALCO KC Szombathely Kft. (4. sz. melléklet)*

A jelen előterjesztés a társaság 2021. július 1.- 2022. június 30. napja közötti üzleti év üzleti tervének elfogadására vonatkozik. A társaság üzleti terve az előterjesztés melléklete.

A 2020/2021-es bajnoki évben a felnőtt csapat az I. osztályú kosárlabda bajnokságban 2007/2008-as és a 2018/2019-es szezon után újra bajnoki címet szerzett és a Magyar Kupában is az első helyen végzett.

A Bajnokok Ligájában a spanyol Zaragoza, az orosz Nizhny Novgorod és a lengyel Lublin lett a csoportellenfél. Az utolsó fordulóban a Novgorod elleni idegenbeli mérkőzés veresége döntötte el, hogy a második helyen az ellenfél jutott tovább.

Ahhoz, hogy a férfi kosárlabda csapat jelenlegi működési feltételei tovább javuljanak a későbbi évek során, a következő feltételekre lenne szükség:

* Az Arena Savariában kulturált körülmények között akár 3070 néző is látogathatja a mérkőzéseket. Egy minőségi csapattal jelentősen növelhető a hazai mérkőzések bevétele, még az emelkedő kiadási költségek mellett is.
* Egy névadó főszponzorra, vagy több kiemelt támogatóra lenne szükség. A sportcsarnok által biztosított lehetőségek és körülmények kiemelt marketing munkával a szponzorok számának bővülését eredményezhetik.
* A televíziós jogok, jogdíjak szövetségi szinten kerültek eladásra, ami jelenleg a bevételi oldal 2 %-át teszi ki.

A sportszervezet a most folyó bajnokságra három célt tűzött ki maga elé. Az Aréna Savaria nézőkkel való megtöltése hazai bajnoki és nemzetközi kupamérkőzések alkalmával és a nagyon fiatal átlagéletkorú csapat kialakításával az első négy közé jutást fogalmazta meg a bajnokságban.

A bajnoki szezonra szóló reklám és támogatói szerződések megkötésre kerültek. Az eddigi névadó szponzor a következő szezonra nem kötött szerződést a társasággal. A társaság tárgyalásokat folytat egy, a városunkban működő céggel névadó szerződés vonatkozásában.

A tavalyi bérleteseknek az idei szezonra 30 %-os kedvezménnyel biztosít bérletvásárlást a Kft.

A TAO pályázaton a 2020/2021-as bajnoki szezonra beadott sportfejlesztési programot utánpótlásképzésre, -nevelésre, -fejlesztésre az MKOSZ elfogadta. Az elnyert támogatási összegre a társasági adóval történő feltöltés 85 %-ban valósult meg.

A társaság a 2021/2022-es üzleti évben 604.00 eFt bevétellel számol, amelyből 230.000 eFt árbevétel (ebből 180.000 eFt reklámbevétel, 50.000 eFt bérlet és jegybevétel), **324.000 eFt** **önkormányzati támogatás**, 50.000 eFt TAO sporttámogatás.

Az önkormányzat 2021. évi költségvetési rendeletében a FALCO Kft. támogatására 385 millió Ft összegű támogatás szerepel, amely összegből 285 millió Ft kifizetésre került, ebből 2021. 01.01-06.30. közötti időszakban 255.000 eFt (amely így a 2020/2021-es üzleti évet érintette), a fennmaradó 30 millió Ft pedig a 2021/2022-es üzleti évben jelentkező támogatás. Az üzleti tervben szereplő, a 2021.07.01.-12.31. közötti időszakra számított 100 millió Ft-os önkormányzati támogatásra vonatkozóan a támogatási szerződés megkötése és a kifizetés folyamatban van. 2022. 01.01.-06.30. közötti időszakra a Kft. 194 millió Ft összegű önkormányzati támogatással számol.

Kiadási oldalon 601.480 eFt összeget tervez a Kft., így a terv szerint az adózott eredmény 2.520 eFt lesz.

A társaság felügyelőbizottsága az üzleti tervet elfogadta.

**III. Javaslat önkormányzati tulajdonú gazdasági társaságok részére nyújtott tagi kölcsönökkel kapcsolatos döntések meghozatalára**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont ak) alpontja alapján olyan szerződés jóváhagyásáról, amelyet a társaság saját tagjával köt, a Közgyűlés jogosult dönteni.

*1. Savaria Városfejlesztési Kft.*

1.1.

A Közgyűlés a 145/2016. (IV. 20.) Kgy. sz. határozatában a Savaria Városfejlesztési Nonprofit Kft. (a továbbiakban: társaság) likviditásának biztosítása érdekében 2016. december 31-i visszafizetési kötelezettséggel 20.000.000,- Ft tagi kölcsönt nyújtott a társaság részére. A kölcsön visszafizetésének határideje hetedik alkalommal a 23/2021. (II.25.) PM. sz. határozat alapján 2021. december 31. napjáig meghosszabbításra került.

A társaság ügyvezetője azzal a kéréssel fordult Önkormányzatunkhoz, hogy a Közgyűlés járuljon hozzá a 20.000.000,- Ft összegű tagi kölcsön visszafizetési határidejének ismételt hosszabbításához, tekintettel arra, hogy a társaság jelenlegi gazdasági helyzete nem teszi lehetővé a szerződésben foglalt határidőre történő visszafizetést. A társaság számos városfejlesztési projekt megvalósítását (tervezés, projektmenedzsment, nyilvánosság) végzi. Az előkészítési szakaszok (közbeszerzési eljárások, támogatási szerződések elfogadása) elhúzódása több projektet is érintett, ezért a támogató felé történő elszámolások később valósulhatnak meg, ami kihat a Kft. szerződéseiben szereplő számlázási ütemekre.

Mindezek miatt a Kft. likviditási egyensúlyának fenntartásához nélkülözhetetlen a tagi kölcsön további biztosítása. A fentiekre tekintettel javaslom a tagi kölcsön visszafizetésének határidejét 2023. december 31. napjáig meghosszabbítani.

A felügyelőbizottság a módosítást elfogadásra javasolja. (5. sz. melléklet)

1.2.

A Savaria Városfejlesztési Nonprofit Kft. ügyvezetője azzal a kéréssel fordult Önkormányzatunkhoz, hogy a TOP-6.9.2-16-SH1-2018-00001 azonosító számú „A helyi identitás és kohézió erősítése Szombathelyen” című projekt megvalósításához tagi kölcsönt biztosítson a Tisztelt Közgyűlés, tekintettel arra, hogy a 2019. évben megkötött támogatási szerződést követően lehívott támogatási előleg már csak az idei év költségeire nyújt fedezetet.

A projekt keretében elbírálás alatt álló elszámolások összege 41.560.141,- Ft (bérköltség 16.516.855,- Ft, vállalkozói díj 25.043.286,- Ft), amelynek kifizetése a jelenleg folyamatban lévő támogatási szerződésmódosítás jóváhagyásától függ. A módosítás elfogadásának feltétele a projekt keretében megvalósuló tevékenységek esetében a közbeszerzési eljárások megkezdése, lefolytatása. Az idei év során lefolytatásra került a tervezett közbeszerzési eljárás a rendezvényszervezésre és kapcsolódó szolgáltatásokra, amely alapján a költségvetésben jelentős maradvány keletkezett. A maradvány felhasználását Szombathely MJV Városstratégiai, Idegenforgalmi és Sport Bizottsága megtárgyalta és 34/2021. (VIII.2.) VISB számú határozatával elfogadta. Az új tevékenységek vonatkozásában – a közbeszerzési szakértővel egyeztetve – közbeszerzési eljárás lefolytatása szükséges, ezért a korábban benyújtott szerződésmódosítás elbírálása, a benyújtott elszámolások jóváhagyása elhúzódik és a projekt további finanszírozására nem áll rendelkezésre fedezet.

2022. I. negyedév végére a teljesítések várható költsége eléri a 28.349.786,- Ft-ot (vállalkozási díj 22.558.286,- Ft, bérköltség 5.791.500,- Ft), amelyhez nélkülözhetetlen Szombathely Megyei Jogú Város Önkormányzata részéről 20.000.000, - Ft tagi kölcsön biztosítása, hogy a Társaság részére megfelelő pénzügyi likviditás álljon folyamatosan rendelkezésre a projekt megvalósításához.

A felügyelőbizottság a tagi kölcsön felvételével kapcsolatos előterjesztést elfogadásra javasolja. (6. sz. melléklet)

*2. SZOMHULL Szombathelyi Hulladékgazdálkodási Közszolgáltató Nonprofit Kft.*

Szombathely Megyei Jogú Város Polgármesterének 23/2021. (II.25.) PM. sz. határozata alapján a SZOMHULL Szombathelyi Hulladékgazdálkodási Közszolgáltató Nonprofit Kft. részére biztosított 500.000.000,- Ft összegű tagi kölcsön visszafizetési határideje 2021. december 31. napjáig meghosszabbításra került.

A társaság ügyvezetője azzal a kérelemmel fordult az Önkormányzathoz, hogy a tagi kölcsön visszafizetési határidejét 2022. december 31. napjáig kéri meghosszabbítani.

Az NHKV Zrt. részéről folyamatban van a 2021. év harmadik negyedévére esedékes szolgáltatási díj elszámolása. Az NHKV Zrt. által kifizetett összegek a mindennapi működéshez, a külső szállítói számlák kiegyenlítésére elegendőek csak, így a Kft. a tagi kölcsön tartozást határidőben nem tudja visszafizetni.

A fentiekre tekintettel javaslom a tagi kölcsön visszafizetésének határidejét 2022. december 31. napjáig meghosszabbítani.

Tájékoztatom a Tisztelt Közgyűlést, hogy a felügyelőbizottság döntéshozatalára a legfőbb szerv ülését megelőzően kerül sor.

**IV. Javaslat a FALCO KC Szombathely Kft. részére kezességvállalás biztosítására**

Szombathely Megyei Jogú Város Közgyűlése a 393/2007. (IX.27.) Kgy. számú határozatában a FALCO KC Szombathely Kft. által 20.000.000,- Ft összegű forgóeszközhitel és 10.000.000,- Ft összegű folyószámlahitel felvételéhez 2010. december 31. napjáig kezességet vállalt. Az önkormányzati kezességvállalás határideje eddig tíz alkalommal került meghosszabbításra, legutóbb a 126/2020. (XII.16.) PM. sz. határozat alapján 2021. december 31. napjáig.

2007-től kezdődően a társaság a Raiffeisen Bank Zrt.-től igényelt hitelt, számlavezető bankváltás következtében az Unicredit Bank Zrt. 30.000.000,- Ft összegű többcélú hitelkeretet biztosít 2021. december 31. napjáig.

Ügyvezető Úr tájékoztatása szerint a társaság a felvett forgóeszközhitelt fennálló tartozásainak rendezésére kívánta fordítani, mert néhány tervezett szerződés nem, vagy nem teljesen a kalkulált módon valósult meg. A folyószámlahitellel pedig biztonsági tartalékot kívánt képezni az előre nem tervezhető kiadások – pl. a megkötött szerződéseknek a gazdasági partner pénzügyi problémáiból adódó késedelmes fizetések, vagy a hosszabb ideje sérült játékos pótlására érkező új játékos felmerülő többletkiadásai – fedezésére.

A társaság ügyvezetőjének álláspontja szerint a 2012. évtől működő társasági adóhoz kapcsolódó támogatás folyamatának elindulása hosszútávon új bevételi forrásokat biztosíthat a Kft. részére. Továbbá amennyiben a társaság hosszabb távon számíthat a névadó szponzorra és a Szerencsejáték Zrt. kiemelt támogatására, úgy lehetőség van a hitelkeret csökkentésére, illetve megszüntetésére.

Az Unicredit Bank Zrt. – figyelembe véve a Magyarország gazdasági stabilitásáról szóló 2011. évi CXCIV. törvény 10. § (3) bekezdés b) pontját - 2022. január 1. napjától 2022. december 31. napjáig biztosítaná a hitelkeretet a FALCO KC Szombathely Kft. részére Szombathely Megyei Jogú Város Önkormányzatának kezességvállalásával.

A társág ügyvezetője azzal a kérelemmel fordult a tulajdonos Önkormányzathoz, hogy támogassa a fenti összegű többcélú hitel felvételét az önkormányzat kezességvállalása mellett.

A társaság felügyelőbizottsága november 11-én meghozott határozatában támogatta a hitelfelvételt, és javasolta a kezességvállalás megadását. (7. sz. melléklet)

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 22. § (1) bekezdése alapján a kezességvállalásról szóló döntés meghozatala kérdésében a Közgyűlés jogosult dönteni.

**V. Javaslat gazdasági társaságok átszervezésének előkészítésével kapcsolatos döntés meghozatalára**

Szombathely Megyei Jogú Város Önkormányzata a kötelező és önként vállalt feladatai meghatározott részét gazdasági társaságain keresztül látja el. Tíz társaságban 100 %, kizárólagos, négy társaságban pedig többségi tulajdonrésszel rendelkezik az Önkormányzat. A gazdasági társaságoknál 2007. év óta jelentősebb szervezeti átalakítás nem történt. A Tisztelt Közgyűlés előtt ismeretes önkormányzatunk gazdasági, pénzügyi helyzete. A hatékonyabb szervezeti és pénzügyi működés érdekében szükségesnek tartom felülvizsgálni a kizárólagos és többségi tulajdonú önkormányzati gazdasági társaságok szervezetrendszerét. Ezen vizsgálat elvégzésére és az átszervezésre vonatkozó javaslat megtételére a jelenlegi gazdasági helyzet és költségvetés figyelembe vételével a SZOVA Szombathelyi Vagyonhasznosító és Városgazdálkodási Nonprofit Zrt.-t javaslom felkérni.

**VI. Javasat az AGORA Savaria Kulturális és Médiaközpont Nonprofit Kft. alapító okiratának módosítására**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76.§ (1) bekezdése kimondja, hogy a települési önkormányzat kötelező feladata a helyi közművelődési tevékenység támogatása.

Szombathely Megyei Jogú Város Közgyűlése az 55/2021. (VI.24.) Kgy. számú határozatával jóváhagyta a 2022. január 1. napjával létrejövő, a fenti feladatok ellátását is biztosító AGORA Savaria Kulturális és Médiaközpont Nonprofit Kft. (a továbbiakban: Kft.) Alapító okiratát, amelynek 15.7. pontja szerint az ügyvezető megbízatása határozatlan időre szól.

A közművelődési feladatellátás okán a Kft. ügyvezetőjének megbízásához a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet (a továbbiakban: Rendelet) előírásai az irányadóak.

A Rendelet 5.§ (7) bekezdése értelmében a vezető legfeljebb 5 évre választható meg. A Közgyűlés a 195/2021. (X.28.) Kgy. számú határozatával az ügyvezetőt a fenti rendelkezésnek megfelelően 5 év határozott időtartamra (2022. január 1. napjától 2026. december 31. napjáig) bízta meg.

Tekintettel a Rendelet előírásaira, továbbá a Közgyűlés 195/2021. (X.28.) Kgy. számú határozatára, a Kft. alapító okiratának szóban forgó pontjában a határozatlan időtartamot 5 év határozott időtartamra módosítani szükséges.

**VII. Javaslat a Szombathelyi Parkfenntartási Kft. által végzett parkfenntartási szolgáltatás színvonalának és hatékonyságának javítására irányuló koncepció terv elfogadására** (8. sz. melléklet)

Szombathely Megyei Jogú Város Önkormányzata felkérte a Szombathelyi Parkfenntartási Kft. ügyvezetőjét, hogy a város közterületein végzett parkfenntartási szolgáltatás minőségének javítása érdekében dolgozzon ki koncepciótervet.

A szakmai koncepció - mely jelen előterjesztés mellékletét képezi - kidolgozásra került, s az alábbi főbb változtatásokat javasolja.

A parkfenntartási munkák elosztása nem munkafolyamatonként, hanem területenként történjen. Ennek megfelelően a városban 3 területegység kialakítása javasolt. A géppark fejlesztése elkerülhetetlen, elsősorban néhány nagy teljesítményű fűnyíróra és szállítójárművekre van szükség. A koncepció javaslatot tesz a munkaerő és munkaidő jobb kihasználtságára. Meghatározza az egyes területekhez szükséges létszámot. A kertészeti munka szezonalitásához igazodva a munkaidőkeret bevezetését szorgalmazza. A munkaidő jobb kihasználtsága érdekében kitér a telephelyek elosztására. A parkfenntartási munkatípusok és azok egységárainak felülvizsgálatát is szorgalmazza a terv.

Javaslom, hogy a parkfenntartási munkák ellátására vonatkozó szakmai koncepciót fogadja el a Közgyűlés. A koncepciótervben meghatározott fejlesztések megvalósításának becsült költsége az alábbi:

* a munkaerő megtartásához, a megfelelő létszám eléréséhez évi 110 millió forint biztosítása szükséges
* az eszközpark fejlesztéséhez – amely nem tartalmazza a koncepcióban opciós tételként szereplő beszerzést - pedig egyszeri nettó 150 millió forint biztosítása szükséges.

Javasolom, hogy a Közgyűlés hatalmazzon fel, hogy maximum 150 millió forint erejéig a koncepcióban foglalt bér- és eszközfejlesztés megvalósításához a költségek felmerülésekor a szükséges ütemezésben tagi kölcsön formájában forrást biztosítsak, amelyet a Kft. legkésőbb 2022. december 31. napjáig köteles visszafizetni.

Javaslom, hogy a Közgyűlés hatalmazza fel a cég ügyvezetőjét a szükséges beszerzési eljárások lefolytatására.

**VIII. Javaslat a VASIVÍZ ZRt.-t érintő döntések meghozatalára** (9. sz. melléklet)

A VASIVÍZ ZRt. 2021. december 3-án tartja soron következő rendkívüli közgyűlését, amelynek napirendi pontjai a következők:

I.a. Tájékoztató a közbeszerzésekhez kapcsolódó szerződéskötések folyamatáról

I.b. Felhatalmazás a villamos energia és földgáz beszerzés szerződéseinek aláírására (2021-2022. évre)

I.c. Felhatalmazás a vezérigazgatói hatáskört meghaladó, közbeszerzési eljárások keretében kötendő szerződések aláírására

II.a. A fürdőtevékenység 2022. évi Üzleti terve és Fejlesztési, beruházási javaslata

II.b. A működtetési és támogatási szerződés módosítási javaslata 2021. és 2022. évi támogatási összegek tekintetében

III. Egyebek

Az egyes napirendi pontokhoz kapcsolódóan a mellékletben részletezett előterjesztéseket készítette a társaság.

*I.a. Tájékoztatás a közbeszerzésekhez kapcsolódó szerződéskötések folyamatáról*

A közbeszerzésekről szóló 2015. évi CXLIII. törvény 42. §-ában (a továbbiakban: Kbt.) foglaltak szerint a VASIVÍZ ZRt., mint ajánlatkérő 2021. éves összesített közbeszerzési tervét a VASIVÍZ ZRt. Közbeszerzési Bíráló Bizottsága és a Döntéshozó vezérigazgató 2021. március 17. napján fogadta el. A tervet az EKR-ben 2021. március 18-án közzétételre került. A terv tartalmazta az elfogadásakor ismert piaci árak szerint nyílt nemzeti eljárásrendben a földgáz energia, valamint nyílt uniós eljárásrendben a villamos energia árubeszerzés tárgyú eljárások lefolytatását is.

**Földgáz energia beszerzése:**

A 2021.10.01. 06:00 CET - 2022.10.01. 06:00 CET közötti időszakra vonatkozóan a földgáz energia beszerzését két egymást követő közbeszerzési eljárással sikerült teljesíteni:

1. eljárás

A 2021. október 1-én lejáró szerződést követő időszakra közszolgáltatókra vonatkozó nemzeti értékhatárt elérő közbeszerzési eljárást folytatott le a társaság, elektronikus árlejtés alkalmazásával. Az eljárásrend kiválasztása a Társaság által a bonyolító és felelős akkreditált közbeszerzési szaktanácsadói feladatok ellátásával megbízott szakértő részéről 2021. 06. 08-án meghatározott 10,245 Ft/kWh becsült érték, azaz összesen nettó **86.259.427,-Ft** alapján történt. Az eljárást megindító felhívást és dokumentációt a Bíráló Bizottság és a Döntéshozó 2021. június 30. napján fogadta el. Az ajánlattételi határidő 2021. július 26. volt. Az érvényes ajánlatot tevőkkel 2021. 08. 18-án lefolytatták az elektronikus árlejtést. A becsült érték meghatározása és az ajánlatok beérkezése közötti időben az energia piacon eddig nem tapasztal mértékű árelemelés volt. A 4 darab végleges ajánlat közül a legalacsonyabb nettó 16,966 Ft/kWh ajánlati árat benyújtó MVM Next Energiakereskedelmi Zrt. ajánlata a 30 % opciót is tartalmazó maximális mennyiség vonatkozásában 142.847.968,5 Ft lett. A Kbt. 114. §(8) bekezdése szerint a nemzeti eljárásrendben lefolytatott közbeszerzési eljárás eredményeként nem köthető uniós értékhatárt - mely jelenleg 136.343.680,-Ft - elérő, vagy meghaladó szerződés függetlenül attól, hogy az ajánlatkérő rendelkezik-e elegendő fedezettel a szerződés ellenszolgáltatása tekintetében, ezért az eljárást eredménytelennek nyilvánították 2021. 09. 03-án.

1. eljárás

Az ellátásbiztonság, a gazdasági és jogszabályi megfelelősségre figyelemmel a Központi Ellátási Főigazgatóság (a továbbiakban: KEF) által megkötött „Általános felhasználási célú földgáz energia beszerzése – 2022/2023” tárgyú KM01GE2223 számú keret megállapodásban verseny újranyitással új közbeszerzési eljárást folytatott le a társaság. A KEF keretszerződés 5 kereskedőjétől 2021. szeptember 13-ára kapott 5 darab ajánlat közül a legkedvezőbb az MVM Next Energiakereskedelmi Zrt. ajánlata volt 19,147 Ft/kWh. Ez a KEF által kiadott, az ajánlatkérés során alkalmazott minta dokumentáció szerinti maximális mennyiségre **162.156.268**,- Ft összértéket jelent. A mintegy **75 millió Ft árnövekedés** miatti többlet fedezetet a VASIVÍZ ZRt. az üzleti tervébe a 2021. és 2022. években biztosítani szükséges.

A földgázbeszerzési közbeszerzés eredményhirdetés javaslatát 2021. szeptember 16-án rögzítette a Bíráló Bizottság, majd a Döntéshozó ezt követően azt elfogadta. Az összegezést az eljárás eredményéről 2021. szeptember 16-én a KEF portálon megküldték. A szerződés aláírására a döntéshozatal után kerülhetett sor, melyet úgy kellett teljesíteni, hogy 2021. október 1-jével induló 1 éves időszakra a társaság érvényes földgázszállítási szerződéssel rendelkezzen. Eredményes árubeszerzési eljárásnál a Kbt. 131. §(5)-(6) bekezdései értelmében az ajánlatkérő köteles a szerződést megkötni az írásbeli összegezés megküldése napjától számított harminc naptári napon belül a tíz napos szerződéskötési moratórium betartásával. A szerződést 2021. szeptember 30-án megkötötték a földgáz folyamatos vételezésének biztosítása érdekében.

**Villamos energia beszerzése:**

2022.01.01 00:00 CET – 2022.12.31. 24:00 CET közötti időszakra vonatkozóan a villamos energia beszerzését a Kbt. Második rész, XV. fejezet szerinti, közszolgáltatókra vonatkozó uniós értékhatárt elérő értékű, elektronikus árlejtés alkalmazásával lefolytatott közbeszerzési eljárással teljesítette a társaság. Az eljárás bonyolítója a becsült értéket 2021. 06. 08-án 25,- Ft/kWh-ban összesen nettó **541.125.000,-Ft**-ban határozta meg. Az eljárást megindító felhívást és dokumentációt a Bíráló Bizottság és a Döntéshozó 2021. június 30. napján fogadta el. Az ajánlattételi határidő 2021. augusztus 16. volt. Az érvényes ajánlatot tevőkkel 2021. 09. 06-án lefolytatták az elektronikus árlejtést. A végleges 6 darab ajánlat közül a legalacsonyabb nettó 42,63 Ft/kWh ajánlati árat benyújtó ajánlattevő a MITCO Energia Kft. Ez a 30 % opciót is tartalmazó teljes mennyiségre vonatkozóan **922.726.350,-Ft**.

A villamos energia beszerzés eredményhirdetéséről a döntési javaslatát a Bíráló Bizottság 2021. szeptember 15-én terjesztette Döntéshozó elé, aki a javasolt szerződéskötés és többletforrás biztosításáról a döntést aznap meghozta. Az ajánlatok elbírálásáról szóló írásbeli összegezést az ajánlattevők részére ugyanazon a napon megküldték. A Kbt. 131. § (5)-(6) bekezdései értelmében a szerződéskötésre az eredményhirdetést követő 30 napig volt lehetőség, így annak aláírását 2021. október 15-ig Vezérigazgató Úrnak teljesíteni kellett. Mivel az energiapiacon 2021. évben folyamatos és eddig nem tapasztal mértékű árelemelés volt az eljárás megismétlése esetén nagy volt a kockázata a még magasabb árnak, ezért a villamos energia szerződést 2021. 09. 30-án megkötötte a VASIVÍZ ZRt. **A közel 400 millió Ft árnövekedés** miatti többlet fedezetet a VASIVÍZ ZRt. üzleti tervében 2022. évben biztosítani szükséges.

*I.b. Felhatalmazás a villamos energia és földgáz beszerzés szerződéseinek aláírására (2021-2022. évre)*

A fentiekben ismertetett közbeszerzési eljárások nyertes ajánlatai szerint az üzemeltetéshez, működéshez szükséges villamos energia és földgáz beszerzésének értéke meghaladja a Társaság jegyzett tőkéjének (1.174.342.500,- Ft) 10%-át. A Társaság alapszabálya 2./j/ pontja szerint (2./ A közgyűlés kizárólagos hatáskörébe tartozik: j./ döntés minden olyan jogügyletről, amely által a társaság a jegyzett tőkéjének 10 %- át meghaladó mértékben vállalna garanciát, kezességet és hasonló elkötelezettséget) szükséges a Társaság Közgyűlése részéről is a szerződések jóváhagyása.

A földgáz és villamos energia beszerzése tárgyú közbeszerzési eljárások eredményhirdetése és a szerződések aláírása közötti időszakban az Igazgatóságnak a rendelkezésre álló rövid idő miatt nem volt lehetősége a társaság közgyűlését összehívni, hogy az Alapszabály 2./j./ pontja szerinti körbe tartozó energia-beszerzés célú szerződések aláírására felhatalmazást adjon, így a korábbi évek gyakorlatának megfelelően utólagos jóváhagyásra terjeszti azokat a Közgyűlés elé.

*I.c. Felhatalmazás a vezérigazgatói hatáskört meghaladó, közbeszerzési eljárások keretében kötendő szerződések aláírására*

Tapasztalva mind a földgáz, mind a villamos energia árak drasztikus emelkedését a társaság azt vélelmezi, hogy a jövőben, a 2022. üzleti évet követően ezeknek a szerződéseknek az összege továbbra is meghaladja majd az alapszabályban rögzített jegyzett tőke 10 %-át. Az áremelkedések folyamata miatt indokolt lehet a társaság működőképességének biztosítása érdekében az alapszabály VII. fejezet 2./ j./ pontjának felülvizsgálata. Az alapszabály módosítása jelenleg nincs napirenden a Közgyűlés rendkívüli ülésén. Az Igazgatóság javasolta, hogy a társaság Közgyűlése adjon a jövőre nézve is felhatalmazást a vezérigazgatói hatáskört meghaladó, közbeszerzési eljárások keretében kötendő szerződések aláírására. Az Igazgatóság döntésével szemben azt a javaslatot teszem, hogy a VASIVÍZ ZRt. közgyűlése kérje fel a társaság vezérigazgatóját az Alapszabály VII. fejezet 2./ j./ pontjának felülvizsgálatára az e pontban meghatározott értékhatárt meghaladó, közbeszerzési eljárás keretében kötendő szerződések jóváhagyása tekintetében, és az Alapszabály módosítását terjessze a társaság közgyűlésének soron következő ülése elé.

*II.a. A fürdőtevékenység 2022. évi Üzleti terve és Fejlesztési, beruházási javaslata*

*II.b. A működtetési és támogatási szerződés módosítási javaslata 2021. és 2022. évi támogatási összegek tekintetében*

A társaság elkészítette a Fedett Uszoda és Termálfürdő 2022. évre vonatkozó üzleti tervét, amely szerint az Uszoda összes költsége 394 490 eFt, a bevétele (működési támogatás nélkül) 127 258 eFt, kalkulált vesztesége 267 232eFt. Szombathely Megyei Jogú Város Önkormányzata a 2021. évi költségekhez működési támogatást nem nyújtott. Az Önkormányzat a jelenlegi kiszámíthatatlan költségvetési helyzetében nem tudja meghozni a fürdőüzemeltetés átvételére vonatkozó döntését Javaslom, hogy a 2022. évi működéshez 100 millió Ft támogatást biztosítson a Tisztelt Közgyűlés a jövő évi költségvetésben, továbbá - amennyiben a 2022. év költségvetési helyzet engedi - további támogatási összeg megfizetését vállalja a 100.000 eFt összegen felül. Fentiekre tekintettel javaslom a működtetési és támogatási szerződés előterjesztés melléklete szerinti módosításának elfogadását.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2021. november 18.**

**/: Dr. Nemény András :/**

**I.**

**Határozati javaslat**

**……/2021. (XI. 25.) Kgy. sz. határozat**

1./ Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2020/2021-es üzleti évre vonatkozó beszámolóját

540.761 eFt mérlegfőösszeggel

102.799 eFt eFt adózott eredménnyel elfogadja.

2./ A Közgyűlés az adózott eredményt az eredménytartalékba helyezi.

3./ A Közgyűlés a Szombathelyi Sportközpont és Sportiskola Nonprofit Kft. által elkészített 2020/2021-es üzleti évre vonatkozó közhasznúsági mellékletet jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** 2021. november 30.

**II.**

**Határozati javaslat**

**……/2021. (XI. 25.) Kgy. sz. határozat**

1./ Szombathely Megyei Jogú Város Közgyűlése a FALCO KC Szombathely Kft.-nek a számvitelről szóló 2000. évi C. törvény 4. § (1) bekezdése alapján elkészített 2020/2021-es üzleti évre vonatkozó beszámolóját

225.441 eFt mérlegfőösszeggel   
 – 39.342 eFt adózott eredménnyel, veszteséggel elfogadja.

2./ Az adózott eredmény, – 39.342 eFt az eredménytartalékba kerül.

3./ A Polgári Törvénykönyvről szóló 2013. évi V. törvény 3:133. § (2) bekezdésében foglalt kötelezettségnek eleget téve a társaság tőkehelyzetének helyreállítása érdekében az önkormányzat 2021. évi költségvetési rendeletében, a FALCO KC Szombathely Kft. részére, támogatás jogcímén biztosított 385.000.000,- Ft-ból 39.342 eFt-ot pótbefizetés jogcímen számol el. A Közgyűlés felhatalmazza a polgármestert a támogatási szerződés fentiek szerinti tartalommal történő módosításának aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Gráczer György, a FALCO KC Szombathely Kft. ügyvezetője)

**Határidő:** 2021. november 30.

**III.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft. 2021/2022. üzleti évre vonatkozó évi üzleti tervét 279.378.693 Ft önkormányzati működési támogatással, 410 eFt tervezett adózott eredménnyel jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** 2021. november 30.

**IV.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése a FALCO KC Szombathely Kft. 2021/2022. üzleti évre vonatkozó évi üzleti tervét 324.000.000 Ft önkormányzati működési támogatással, 2.520 eFt tervezett adózott eredménnyel jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Gráczer György, a FALCO KC Szombathely Kft. ügyvezetője)

**Határidő:** 2021. november 30.

**V.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határidejét 2023. december 31. napjáig meghosszabbítja.

A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** 2021. december 31.

**VI.**

**Határozati javaslat**

**……/2021. (XI. 25.) Kgy. sz. határozat**

1. A Közgyűlés úgy határoz, hogy a Savaria Városfejlesztési Kft. részére 20.000.000,- Ft összegű tagi kölcsönt biztosít, amelyet a társaság 2022. június 30. napjáig köteles visszafizetni.

2. A Közgyűlés az 1. pontban rögzítettek alapján a 20.000.000,- Ft összegű tagi kölcsön fedezetét a költségvetési rendelet következő módosítása során biztosítja.

3. A Közgyűlés felhatalmazza a polgármestert a tagi kölcsön szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő**: 1. pont: azonnal

2. pont: a költségvetési rendelet következő módosítása

3. pont: 2021. december 15.

**VII.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése hozzájárul ahhoz, hogy a SZOMHULL Szombathelyi Hulladékgazdálkodási Közszolgáltató Nonprofit Kft. részére biztosított 500.000.000,- Ft összegű tagi kölcsön visszafizetési határideje 2022. december 31. napjáig kerüljön meghosszabbításra. A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Taoufik Roland, a társaság ügyvezetője)

**Határidő:** 2021. december 31.

**VIII.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése hozzájárul ahhoz, hogy a FALCO KC Szombathely Sportszolgáltató Kft. 30.000.000,- Ft összegű többcélú hitelt vegyen fel 2022. január 1. napjától 2022. december 31. napjáig tartó futamidőre. A Közgyűlés hozzájárul továbbá ahhoz, hogy Szombathely Megyei Jogú Város Önkormányzata a fenti hitelállományhoz kezességet vállaljon 2022. december 31. napjáig.

A Közgyűlés felhatalmazza a Polgármestert a kezességvállalás tekintetében a szerződés aláírására.

**Felelős:**

Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Gráczer György, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** 2021. december 31.

**IX.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése a kizárólagos és többségi tulajdonú önkormányzati gazdasági társaságok hatékonyabb szervezeti és pénzügyi működése érdekében felkéri a SZOVA Szombathelyi Vagyonhasznosító és Városgazdálkodási Nonprofit Zrt.-t, hogy ezen gazdasági társaságok szervezetrendszerét a jelenlegi gazdasági helyzet és költségvetés figyelembe vételével vizsgálja felül és az átszervezésre vonatkozó javaslatát terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** 2022. február havi Közgyűlés

**X.**

**Határozati javaslat**

**……/2021. (XI. 25.) Kgy. sz. határozat**

**Az AGORA Savaria Kulturális és Médiaközpont Nonprofit Kft.**

**Alapító Okiratának módosítása**

1. A Közgyűlés a 2022. január 1. napjával létrejövő AGORA Savaria Kulturális és Médiaközpont Nonprofit Kft. Alapító okiratát a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet 5. § (7) bekezdése alapján az alábbiak szerint módosítja:

15.7 pont:

„Az ügyvezető megbízatása 5 év határozott időtartamra (2022. január 1. napjától 2026. december 31. napjáig) szól.”

2. A Közgyűlés felhatalmazza polgármestert az alapító okirat módosításának aláírására.

**Felelősök:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károly Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** 1. pont:azonnal

2. pont: 2021. december 15.

**XI.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Önkormányzata a város közterületein végzett parkfenntartási szolgáltatás minőségének javulása érdekében az alábbi döntéseket hozza.

1. A SZOMPARK Kft. által a parkfenntartási munkák ellátására vonatkozóan elkészített szakmai koncepciót a Közgyűlés elfogadja.
2. A Közgyűlés a koncepció megvalósításához évi 110 millió forint összegben biztosít forrást bérfejlesztésre a munkaerő megtartásához, a megfelelő létszám eléréséhez.
3. A Közgyűlés egyetért azzal, hogy a gazdasági társaság a koncepció megvalósításához nettó 150 millió forint értékben – amely nem tartalmazza a koncepcióban opciós tételként szereplő beszerzést - eszközfejlesztést hajtson végre, amelyhez az önkormányzat a szükséges forrást biztosítja.
4. A Közgyűlés felhatalmazza a SZOMPARK Kft. ügyvezetőjét, hogy a beszerzési eljárásokat folytassa le, továbbá felhatalmazza a polgármestert, hogy maximum 150 millió forint erejéig a koncepcióban foglalt bér- és eszközfejlesztés megvalósításához a költségek felmerülésekor a szükséges ütemezésben tagi kölcsönt biztosítson, amelyet a Kft. legkésőbb 2022. december 31. napjáig köteles visszafizetni
5. A Közgyűlés felkéri a SZOMPARK Kft. ügyvezetőjét, hogy a 2022 évi üzleti tervét a határozatban foglaltak figyelembe vételéve készítse elő.
6. A Közgyűlés felkéri a SZOMPARK Kft. ügyvezetőjét, hogy az önkormányzattal kötött parkfenntartási szerződés módosítását 2022. februári Közgyűlésre készítse elő.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

Izer Gábor Nándor, a SZOMPARK Kft. ügyvezetője

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:**

1-3. pont: azonnal

4. pont: folyamatos

5-6. pont: 2022. februári Közgyűlés

**XII.**

**Határozati javaslat**

**……/2021. (XI. 25.) Kgy. sz. határozat**

Szombathely Megyei Jogú Város Közgyűlése javasolja a VASIVÍZ ZRt. közgyűlésének az alábbi döntések meghozatalát:

1. A VASIVÍZ ZRt. közgyűlése a társaság villamos energia és földgáz beszerzésekről szóló tájékoztatóját vegye tudomásul.
2. A VASIVÍZ ZRt. közgyűlése adjon utólagos jóváhagyást a vezérigazgató részére az előterjesztéshez csatolt 2022. évi villamos energia adásvételi szerződés, illetőleg a 2021-2022. évi földgáz adásvételi szerződés aláírása tekintetében.
3. A VASIVÍZ ZRt. közgyűlése kérje fel a társaság vezérigazgatóját az Alapszabály VII. fejezet 2./ j./ pontjának felülvizsgálatára az e pontban meghatározott értékhatárt meghaladó, közbeszerzési eljárás keretében kötendő szerződések jóváhagyása tekintetében, és az Alapszabály módosítását terjessze a társaság közgyűlésének soron következő ülése elé.
4. A VASIVÍZ ZRt. közgyűlése a fürdőtevékenység 2022. évi Üzleti tervét és Fejlesztési, beruházási javaslatát fogadja el azzal, hogy a fürdőtevékenység 2022. évi Fejlesztési és beruházási javaslata egészüljön ki energia megtakarítást és bevétel növekedést eredményező beruházásokkal, amennyiben azok pályázati forrásból finanszírozhatóak.
5. A VASIVÍZ ZRt. közgyűlése vegye tudomásul, hogy

• Szombathely Megyei Jogú Város Önkormányzata a jelenlegi kiszámíthatatlan költségvetési helyzetében nem tudja meghozni a fürdőüzemeltetés átvételére vonatkozó döntését,

• a 2021. évi fürdőüzemeltetés egészére vonatkozóan a teljes, várható 187.802 eFt finanszírozási szükségletből 2021. évre vonatkozóan Szombathely Megyei Jogú Város Önkormányzata a 2021 évi költségvetésben nem tud biztosítani támogatást a VASIVÍZ ZRt. részére.

• a 2022. évi fürdőüzemeltetés egészére vonatkozóan a teljes, várható 267.232 eFt finanszírozási szükségletből 2022. évre vonatkozóan minimum 100.000.000,- Ft-ot Szombathely Megyei Jogú Város Önkormányzata a 2022 évi költségvetésben biztosít a VASIVÍZ ZRt. részére támogatásként, amelyet 2022. szeptember 30. napjáig a VASIVÍZ ZRt. számlájára utal. Szombathely Megyei Jogú Város Közgyűlése vállalja - amennyiben a 2022. év költségvetési helyzete engedi - további támogatási összeg megfizetését a 100.000 eFt összegen felül.

* A VASIVÍZ ZRt. közgyűlése hatalmazza fel a társaság vezérigazgatóját, hogy a fürdőtevékenység működtetési és támogatási szerződés 2021. és 2022. évre vonatkozó módosítását az előterjesztéshez csatolt tartalommal, minimum 100.000.000,- Ft támogatási összeggel aláírja.

A Közgyűlés felhatalmazza a polgármestert, hogy a társaság közgyűlésén a fenti döntéseket képviselje, valamint a fürdőtevékenység működtetési és támogatási szerződése 2021. és 2022. évre vonatkozó módosítását aláírja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Krenner Róbert, a VASIVÍZ ZRt. vezérigazgatója)

Határidő: a társaság közgyűlése